En patrulje fra Østjyllands Politi var i forbindelse med en færdselssag i færd med at ransage en bil torsdag kl. 15.42 på Kappelvænget i Aarhus V, da fem unge mænd samlede sig om den ene betjent.

Betjenten var i færd med at bevogte en bil, mens kollegaen havde eftersat en mand, som var løbet fra stedet.

Læs også Fem tiltalt: Ville købe 83 våben med tilhørende ammunition på Dark Web

De fem mænd omkring betjenten blev tiltagende aggressive og truende og forsøgte både at tage ting fra bilen og at sætte sig ind i den og køre fra stedet.

Trods flere advarsler gik en 23-årig mand helt tæt på betjenten og råbte flere trusler mod ham. Betjenten anvendte derfor peberspray på manden, der løb fra stedet.

Læs også Hvem er han? Røvede tankstation med stor kokkekniv

I mellemtiden ankom assistance fra flere andre patruljer. Da de ankomne patruljer ville sikre orden på stedet, blev en 22-årig mand anholdt og sigtet for overtrædelse af ordensbekendtgørelsen, da han var opfarende og råbte af betjentene.

Den 23-årige, som var løbet fra stedet, var i forvejen kendt af politiet, og han blev derfor senere lokaliseret og anholdt og sigtet for trusler mod polititjenestemand.